Stanovy záujmového združenia právnických osôb 
§ 1
Názov združenia
Záujmové združenie má názov „Tatranský región“.
§ 2
Sídlo združenia
Sídlom záujmového združenia je Poprad, Hviezdoslavova ul. č. 14.
§ 3
Predmet činnosti združenia
Rekonštrukcia a ďalšia údržba Tatranskej železnice.
§ 4
Úprava majetkových pomerov
1.	Počiatočný vklad majetku predstavuje
a)	sumu 99 600 € (slovom deväťdesiatdeväťtisíc šesťsto eur), vloženú mestom Poprad,
b)	sumu 1 660 € (slovom jedentisíc šesťstošesťdesiat eur), vloženú mestom Vysoké Tatry.
Uvedené vklady sú splatné do 10 dní od zápisu združenia do registra združení.
2.	Všetky finančné prostriedky združenia sú vedené na účte vo Všeobecnej úverovej banke, a.s., pobočke v Poprade č. ú. .............................................
3.	Zúčastnené právnické osoby sa budú podieľať na rekonštrukcii rovnakým podielom. Na tento účel budú vyčleňovať finančné prostriedky vo svojich rozpočtoch a podľa potreby po vzájomnej dohode ich prevedú na účet združenia.
4.	Všetky vložené, prevedené a poskytnuté finančné prostriedky, ako aj hnuteľné a nehnuteľné veci sú majetkom združenia.
5.	Do výšky svojho majetku združenie zodpovedá za nesplnenie svojich povinností.
6.	Prostriedky združenia možno použiť výlučne na realizáciu predmetu jeho činnosti. Na tento účel združenie zostavuje ročný rozpočet, vedie účtovníctvo o príjmoch a výdavkoch a uskutočňuje ročnú závierku o výsledku hospodárenia.
§ 5
Vznik a zánik členstva v združení
1.	Členstvo v združení vzniká podpisom zmluvných strán na písomnej zakladateľskej zmluve o založení združenia.
2.	Ďalší členovia (najmä okolité obce) môžu pristúpiť do združenia so súhlasom všetkých členov. V takom prípade, za súhlasu všetkých členov, sa urobí doplnok stanov ohľadne vkladu a podielu nového člena.
3.	Členstvo zaniká zánikom právnickej osoby, ak jej práva a povinnosti neprechádzajú na jej právneho nástupcu.
4.	Členstvo zaniká výpoveďou v dvojmesačnej výpovednej lehote, ktorá začne plynúť prvým dňom budúceho mesiaca po doručení písomnej výpovede adresovanej predsedovi Zboru zástupcov členov združenia. Do zániku členstva člen zodpovedá za záväzky združenia. Majetkové vysporiadanie s vystupujúcim členom sa vykoná najneskôr do 60 dní po zániku jeho členstva.
§ 6
Práva a povinnosti členov združenia
1.	Každý z členov je povinný najmä
a)	všestranne sa usilovať o realizáciu predmetu činnosti združenia,
b)	rovnakou mierou sa podieľať na výdavkoch spojených s činnosťou združenia a v tomto rozsahu zabezpečiť potrebné finančné prostriedky v rámci svojho rozpočtu.
2.	Každý z členov združenia má právo najmä
a)	byť informovaný o činnosti združenia,
b)	kontrolovať činnosť združenia prostredníctvom svojich zástupcov,
c)	spolurozhodovať o záležitostiach združenia prostredníctvom svojich zástupcov.
§ 7
Orgány združenia a ich pôsobnosť
1.	Činnosť združenia riadi Zbor zástupcov členov združenia. Každý člen združenia menuje (odvoláva) do tohto orgánu troch svojich zástupcov, z ktorých každý má jeden hlas. Zbor zástupcov rozhoduje o všetkých zásadných otázkach združenia, a to nadpolovičnou väčšinou z celkového počtu. Na zmenu (doplnenie) stanov sa vyžaduje súhlas všetkých zástupcov. Zbor zástupcov volí zo svojho stredu predsedu.
2.	Predseda Zboru zástupcov členov združenia je výkonným orgánom Zboru zástupcov a štatutárnym orgánom združenia. Je volený na dobu dvoch rokov. Má právo disponovať finančnými prostriedkami na účte združenia do sumy 663 €. Nad uvedenú sumu sa vyžaduje súhlas Zboru zástupcov.
§ 8
Zánik a zrušenie združenia
1.	Združenie možno zrušiť dohodou členov združenia.
2.	Združenie sa zrušuje vystúpením predposledného člena zo združenia.
3.	Združenie zaniká výmazom z registrácie.
4.	Ak pri zrušení združenia jeho imanie neprechádza na právneho nástupcu, uskutoční sa pred jeho zánikom likvidácia a likvidačný zostatok sa rozdelí medzi členov podľa pomeru výšky ich vkladov a poskytnutých prostriedkov.
Poprad 15. 1. 2023